钦定古今图书集成/明伦汇编/氏族典/第105卷 > 《廖用贤尚友录》 > 裴叔业
## 钦定古今图书集成/明伦汇编/氏族典/第105卷 > 《廖用贤尚友录》 > 裴叔业

按《魏书裴叔业传》，“叔业，河东闻喜人，魏冀州刺史徽
之后也。五代祖苞，晋秦州刺史。祖邕，自河东居于襄
阳。父顺宗，兄叔宝仕萧道成。叔业仕萧赜，历右军将
军、东中郎将。萧鸾为豫州，引为司马。及鸾废昭文自
立也，叔业为给事黄门侍郎，徙辅国将军、豫州刺史，
屯寿阳。鸾死，子宝卷自立，迁叔业南兖州。叔业虑内”
难未已，不愿为南兖宝卷。嬖人茹法珍等疑其有异，
欲羁縻之，许不复回换。叔业忧惧不已，遣马文范以
自安之计，访之于雍州刺史萧衍，沉疑未决，复遣信
诣豫州刺史薛真度，具访入国可否之宜。真度答书，
乃奉表内附。军未渡淮，病卒。